Det er en af klubbens helt store skikkelser, der stopper med øjeblikkelig virkning i Esbjerg fB. Michael 'Mex' Pedersen har spillet over 350 kampe (fjerdeflest i historien) for EfB, han er tidligere topscorer i klubben, og han har både haft titel af cheftræner, assistenttræner go senest som scout, men nu er han færdig i klubben.

Det skriver jv.dk.

53-årige Michael Pedersen bekræfter overfor mediet, at han stopper med øjeblikkelig virkning i klubben, men han ønsker ikke at uddybe sagen nærmere.

Fungerende bestyrelsesformand Kristoffer J. Kristensen siger til samme medie:

- Jeg kan bekræfte, at Michael Pedersen er stoppet i EfB med øjeblikkelig virkning. Nu skal vi forsøge at finde ud af, at Michael kan komme videre med sin karriere på en fornuftig måde.

Michael 'Mex' Pedersen havde oprindeligt kontraktudløb i EfB i sommeren 2018, men parterne er altså blevet enige om, at han forlader klubben allerede nu.

Det var Michael 'Mex' Pedersen, der i efteråret 2015 blev midlertidig cheftræner i Esbjerg fB efter afskeden med Niels Frederiksen. Da Jonas Dal så blev ansat som ny cheftræner i klubben, blev Pedersen i stedet ansat i en ny stilling som scout.

Kristoffer Kristensen siger til jv.dk, at der aktuelt ikke er planer om at genbesætte stillingen som scout.